**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.09.2022, ora 08:00 – 26.09.2022, ora 08:00**

1. *SITUAŢIA HIDROMETEOROLOGICĂ*

1. Situaţia şi prognoza hidrologică pe râurile interioare şi Dunăre din 26.09.2022, ora 07:00

RÂURI

Debitele au fost, în general, staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Buzău, Rm. Sărat, Putna, Trotuș, Bistrița, Moldova, Suceava, cursul Siretului, cursul mijlociu și inferior al Jiului, cursul superior al Prutului, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Someș, Barcău, Crișuri, Mureș, Bega, Bârzava, Moravița, Caraș, Nera, Jiu, bazinele superioare ale Turului, Crasnei, Oltului, Argeșului, Moldovei, Bistriței, Trotușului și mai mici (sub 30% din mediile multianuale lunare) pe râurile din bazinele hidrografice: Tazlău, Rm. Sărat, Bârlad, Jijia și pe afluenții din bazinul inferior al Bistriței.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi, în general, staționare, exceptând râurile din bazinele hidrografice ale Vișeului, Izei, Turului, Someșului, Crasnei, Barcăului, Crișurilor, Mureșului, Siretului și afluenții săi de dreapta și cursul superior al Prutului, unde vor fi în scădere.

Sunt posibile scurgeri pe versanți, torenți și pâraie, viituri rapide cu efecte de inundații locale și creșteri mai însemnate de niveluri și debite pe unele râuri mici din zonele de deal și munte, mai ales pe cele din jumătatea de vest a țării, ca urmare a precipitațiilor prognozate sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în țară (secțiunea Baziaș) în intervalul 25.09.2022 – 26.09.2022 a fost în creştere, având valoarea de 4600 m3/s, peste media multianuală a lunii septembrie (3800 m3/s).

În aval de Porţile de Fier debitele au fost în creștere.

Debitul la intrarea în țară (secțiunea Baziaș) va fi în creștere (4700 m3/s).

În aval de Porțile de Fier debitele vor fi în creştere.

2. Situaţia meteorologică în intervalul 25.09.2022, ora 09:00 –26.09.2022, ora 06:00

ÎN ŢARĂ

Vremea s-a încălzit în aproape toată ţara, semnificativ în jumătatea de est, astfel că valorile termice s-au situat în marea lor majoritate în jurul celor normale pentru ultima decadă a lunii septembrie; excepţie a făcut nord-vestul teritoriului unde temperaturile diurne, comparabile cu cele din intervalul anterior, au caracterizat o vreme răcoroasă. Cerul a fost variabil, mai mult senin în prima parte a zilei în sud şi în est, dar cu înnorări temporare, în special din orele după-amiezii, în jumătatea de nord-vest. Îndeosebi spre seară şi noaptea a plouat în Maramureş, nordul Crişanei, în extremitatea de nord-vest a Transilvaniei şi izolat în Banat, vestul Olteniei și în Carpații Occidentali. Vântul a suflat slab și moderat, cu unele intensificări pe crestele montane, pe litoral şi pe alocuri în Banat şi în sudul Crişanei. La altitudini de peste 1800 m în Carpaţii Orientali şi Meridionali pe alocuri s-a menţinut strat de zăpadă, în diminuare, ce măsura aseară la ora 21 -în platformele staţiilor meteo- până la 19 cm în Munții Făgăraș. Temperaturile maxime s-au încadrat între 16 grade la Ocna Şugatag, Târgu Lăpuş, Supuru de Jos, Zalău şi Joseni și 27 de grade la Turnu Măgurele, Zimnicea şi Medgidia, iar la ora 06 se înregistrau valori termice între 6 grade la Toplița, Joseni şi Miercurea Ciuc și 19 grade la Sulina. Dimineaţa şi noaptea, izolat în Transilvania, s-a semnalat ceață.

*Observație: de ieri dimineață de la ora 06 a fost în vigoare 1 mesaj de atenționare cod galben emis de către SRPV Sibiu.*

LA BUCUREŞTI

Vremea a fost frumoasă şi s-a încălzit semnificativ, astfel că valorile termice s-au situat în jurul celor normale pentru ultima decadă a lunii septembrie. Cerul a fost variabil, mai mult senin dimineaţa, dar cu înnorări trecătoare noaptea. Vântul a suflat în general slab. Temperatura maximă a fost de 24 de grade la Afumați, 25 de grade la staţia meteo Băneasa și 26 de grade la Filaret, iar la ora 06 se înregistrau 11 grade în Băneasa, 13 grade la Afumați și 14 grade la Filaret.

3. Prognoza meteorologică în intervalul 26.09.2022, ora 09:00 –27.09.2022, ora 09:00

ÎN ŢARĂ

Vremea va continua să se încălzească în cea mai mare parte a țării și în special în sud-est va deveni caldă pentru ultima decadă a lunii septembrie. La începutul zilei cerul va fi variabil, cu înnorări temporare și ploi slabe pe arii restrânse, cu precădere în regiunile nord-vestice și nordice. Începând cu orele după-amiezii aria de nebulozitate și ploi, mai ales averse - însoțite și de descărcări electrice, va fi în extindere și va cuprinde jumătatea vestică, iar mai ales în zonele montane și submontane, se vor acumula cantități de apă, local de peste 20...25 l/mp. În restul teritoriului, înnorări și ploi pe arii mai restrânse se vor semnala îndeosebi pe parcursul nopții. Vântul va sufla slab și moderat, cu intensificări la munte, în special la altitudini mari unde rafalele vor depăși 60...70 km/h, iar local și temporar la cote mai reduse și în vest și sud-est. Temperaturile maxime vor fi cuprinse în general între 19 și 29 de grade, cu cele mai ridicate valori în Muntenia și partea continentală a Dobrogei, iar cele minime se vor situa între 9 şi 16 grade. Izolat, se va forma ceaţă.

LA BUCUREŞTI

Vremea va continua să se încălzească și va deveni caldă pentru această dată. Cerul va fi variabil, cu înnorări noaptea, când va crește probabilitatea de ploaie. Vântul va sufla slab până la moderat. Temperatura maximă va fi de 27...28 de grade, iar cea minimă de 13...15 grade.

1. *CALITATEA APELOR*

1. Pe fluviul Dunărea

Nu au fost semnalate evenimente deosebite.

2. Pe râurile interioare

*Administrația Națională Apele Române* informează că în data de 25.09.2022, în jurul orei 14:00, a fost semnalată prezența unui autoturism în albia râului Bistrița în localitatea Unirea (zona Goldplast), județul Bistrița-Năsăud. Reprezentanții S.G.A. Bistrița-Năsăud s-au deplasat la locul accidentului. În urma verificărilor nu s-a constatat apariția fenomenului de poluare a apei râului Bistrița. I.S.U. Bistrița-Năsăud a intervenit pentru scoaterea autoturismului din cursul de apă. La fața locului au fost identificate două persoane decedate.

3. Pe Marea Neagră

Nu au fost semnalate evenimente deosebite.

1. *ALIMENTĂRI CU APĂ*

*Administraţia Bazinală de Apă Prut Bârlad*

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

1. *CALITATEA MEDIULUI*
2. În domeniul aerului

Nu au fost semnalate evenimente deosebite.

1. În domeniul solului şi vegetaţiei

Nu au fost semnalate evenimente deosebite.

1. În domeniul supravegherii radioactivităţii mediului

Nu au fost semnalate evenimente deosebite.

1. În municipiul Bucureşti

Nu au fost semnalate evenimente deosebite.

Direcția Comunicare